钦定古今图书集成/理学汇编/字学典/第078卷 > 王氏法书苑 > 《蔡邕石经》前人
## 钦定古今图书集成/理学汇编/字学典/第078卷 > 王氏法书苑 > 《蔡邕石经》前人

经废于世，无所传闻久矣。当秦未灭，《诗》《书》其学已失，
旧法世传，不可复求而得之，况其在后世耶？汉承秦
亡，虽起而尽收于沟渠炱烬间，然缺残湮沦，无复全
学。诸儒妄度圣人，随误释谬，方将训习章句，不得其
序，其能得之道，全以求圣人之意而不失哉！至其不
得于言，则疑于经，不得于经，则疑于学。师习各异，党
学相伐，至改滋荄、周凷等以就其学，有不合者，则私
定桼书，以应其误。独蔡邕镌刻《七经》，著于石碑，有所
捡据，隐括其失，而周尽当时号“洪都”三字，其异文者
附见，此于已残之经，得收其遗逸而仅存，其可贵也。
才三十年，兵火继遭，碑亦损缺。魏正始中，又立一字
石经，相承以为《七经》正字。后魏武定四年，移洛阳汉、
魏《石经》于邺。魏末，齐神武自洛阳徙于邺，都河阳。河
岸崩，遂没于水，其得至邺者，殆不得其半。周大象中，
诏徙邺城《石经》于洛，时为军人破毁，至有窃载还邺
者，船坏没溺，不胜其众也。其后得者，尽破为桥基。隋
开皇六年，自邺京载入长安，置于秘书内省，议欲补
缉，立于国学，会乱遂废。营造之司，用为柱础。贞观初，
魏徵始收聚之，十不一存。其相承传拓之本，犹在秘
府。当时考验至详，谓不尽为邕。如马日䃅数辈，相与
成之。然汉隶简古，深于法度，亦后世不及，故兼存之。
赵绰曰：“唐造防秋馆时，穿地多得石经，故洛中人士，
逮今有之。考当时所得，已是汉世所遗没而得者。国
初开”地唐御史府，得《石经》十馀石，此又唐末沦没之
所出也。